Rundines adio adio!

Duncas rundines partides
a su prim’entu atonzinu,
e che sorres, in camminu,
canta canta bos ponides.

Sezis a magiu enidas
pagu prima ’e sos pastores,
cando fint tottu fiores
custas serras coloridas.
Peri sos chelos sighìdas
bos sezis cun largos bolos
e sos tristos nidos solos
postu hazis in festinu.

Duncas rundines partides
a su prim’entu atonzinu,
e che sorres, in camminu,
canta canta bos ponides.

Deo in sos giaros manzanos
de sa bella primavera
bos miraia a filera
movinde in bolos galanos.
E sos mios bisos vanos
andaian fattu ostru
in su chelu bellu nostru
sutta su sole divinu.

Duncas rundines partides
a su prim’entu atonzinu,
e che sorres, in camminu,
canta canta bos ponides.

Preparadu hazis sa cria
cun amore e cun premura
chirchende in donzi cresura
unu pilu una pinnia,
pro fagher modde e pulia
sa domighedd’arenosa
in altu, bella, isperosa,
che isteddu mattutinu.

Duncas rundines partides
a su prim’entu atonzinu,
e che sorres, in camminu,
canta canta bos ponides.

E cando sos puzzoneddos
ndi essein dae s’ou
lis battiazis a prou
muschittos e leporeddos.
Sos poveros fizigheddos
istaian in su nidu
apelzende, a donzi gridu
su bicchittu limoninu.

Duncas rundines partides
a su prim’entu atonzinu,
e che sorres, in camminu,
canta canta bos ponides.

Deo tando pensaia
chi mancu s’omine tenet
tanta cura, nè mantenet
che bois sa familìa
puzzones, chi s’armonia
a s’affettu accumpagnades,
e in s’aera chircades
su caru ostru destinu.

Duncas rundines partides
a su prim’entu atonzinu,
e che sorres, in camminu,
canta canta bos ponides.

Chissà a u’hazis andare
a fagher s’ierru occannu.
Senza male e senza dannu
passedas montes e mare;
pius allegras torrare
bos bia a su enidore
cun milli cantos d’amore
a su nidu montagninu.

Duncas rundines partides
a su prim’entu atonzinu,
e che sorres, in camminu,
canta canta bos ponides.